HISTORIA

**PEDAGOGIA GARAIKIDEAREN ERANTZUNAK OHIKO ESKOLA NAZIONALARI**

**ESKOLA BERRIA:**

Eskola Berria XIX. mendean bukaeran sortu zen eta gaurko Mendebaldeko eskoletan eragin handiena izan duen korronte pedagogikoa da. Lehendabiziko eskolak Ingalaterran sortu ziren eta 1880. urteaz geroztik, Europako beste estatuetan agertu ziren. Honen helburua hezkuntza berriztatzea eta eskolako arazoei aurre egitea zen. Eskola tradizionalean irakaslea eta bere programa ziren oinarri, mugimendu honek, ordea, ikaslea ardatz bihurtzen zuen. Eskola pribatuetan hasi bazen ere, Bigarren Mundu Gerraren ondoren teoria hauek Europara zabaltzean, hainbat hezkuntza sistemako sare publikoan barneratu ziren.

Esan beharra dago hezkuntzan benetako aldaketak motel gertatzen diren arren, Eskola Berriaren kasuan, sekulako eragina izan zuela bere garaian eta gaur egun haren printzipioak indarrean daudela esan dezakegu.

Eskola Berriaren oinarri pedagogikoak:

**-Eskola bizitzan bertan kokatu behar da:** Bizitzako arazoei aurre egiteko lagungarri izan behar du.

**-Eskolak haurraren interesak kontuan hartu behar ditu bai edukiari eta jarduerei dagokionean.**

**-Eskolak aktiboa izan behar du:** Ikaslearen autonomia nagusitzen da eta ez da onartzen pasibitatea ezta agintekerian oinarritutako jardunbide zapaltzailerik.

**-Eskolak benetako elkartasun bizimodua ezarri behar du:** Norgehiagokaren ordez adiskidetasuna eta elkartasuna ezarri behar dira**.**

**-Irakaslearen zereginari balio handiagoa eman behar zaio:** Irakasleak profesionala, ikusle zorrotza eta prestakuntza onekoa izan behar du.

Mugimendu honen barruan egile asko daude, horien artean: Dewei, Maria Montessori, Decroly...

**DECROLY (1871-1932)**

1871ean Belgikan jaio zen sendagile, psikologo eta hezitzailea da.

Eskola Berriaren mugimenduaren abiarazlea da. Bere oinarrizko ideia “Bizitzarako eta Bizitzaren bidezko Hezkuntza” da, haurraren beharrak kontuan hartzen dituen hezkuntza aktibo eta funtzional baten aldarrikapena.

Poliklinika batean lanean bizitako esperientziek haur anormal eta atzeratuentzako hezkuntza erakunde bat sortzera eraman zuten horren adibide da 1901ean sortutako “Hezkuntza Bereziko Institutua”. Haur mota hauekin izandako arrakasta ikusirik, eskarmentu horretan oinarritu zen ikasle arruntei zuzenduriko “L’ Ermitage Eskola” sortzeko. Hau 6-12 urte bitarteko haurrentzat zen. Beste hainbat tokitan ere aritu zen lanean, berak irekitako Umezurtzen Etxean (gudaren ondorioz sortutakoak) eta Haur Elbarrientzako Institutuan zuzendari besteak beste.

Decrolyren eskoletako hezkuntzaren xedea haurra bizitzarako prestatzea da, bere bizitza indibidualerako nahiz bere gizarte bizitzarako. Bere ekarpenik garrantzitsuenak “ideia elkartuak” (programa deituak)  eta “interesguneak” (metodo deituak). Programa honek bi helburu nagusi ditu: Lehena, nork bere burua ezagutzea eta ondorioz, baita bere behar, helburu eta idealak. Bigarrena, natura ezagutzea, bertan parte hartu behar baitu norberaren igurikapenak, beharra, xedeak eta idealak errealitate bihur daitezen.

Edukiei dagokienez, ezagutzaren pilaketa ordez, momentuko eta etorkizuneko haurraren beharrak asetzeko beharrezkotzak hartzen diren edukiek osatzen dute gutxieneko ezagutza intelektuala. Eduki jakin batzuk ikasturtero errepikatzen dira baina gero eta modu zabalago eta zailagoan. Ardatz nagusiak mantenduz, espiral antzera garatzen joaten dira.

3 ariketa mota bereizten ditu: Behaketa ariketak, elkarketa ariketak eta adierazpen ariketak.

Eskolako lana “interesgune”en metodoaren bitartez garatzea proposatzen du hori baita aipatutako 3 ariketak estimulatzen dituena. Bestalde Decrolyk estrategia orohartzaileei egiten die erreferentzia. Metodo hau haurraren somaketaren eta pentsamenduaren prozesuen kontzeptualizazio gestaltikoan oinarritzen da, zeinak gizakia bere osotasunean hartzen duen. Honekin batera, hezkuntza jolasari garrantzia ematen dio.

Eskolaren antolaketari dagokionez, ondorengo proposamenak egiten zituen:

-Eskolak naturarekin harreman zuzena duen ingurune batean kokaturik egon behar du.

-Aretoek tailerren eta laborategien antza izango dute.

-Eskolak adin eta sexu ezberdinetako ikasle kopuru txikia izango du.

-Ikastaldea ahal den homogeneoena izango da.

-Diziplina haurraren aktibitate eta lanaren ondorio da eta ez geldotasunaren, pasibitatearen eta obedientziaren emaitza.

-Irakaslea aktiboa, adimentsua, sormen handikoa, eta animalia, landare eta haurraren behaketarako prestua izango da. Haurra maite behar du.

Decrolyk buletin eta noten ordez, ikaslearen egoera psikologikoari buruzko azterketa indibiduala azaltzen zuen txostena idazten zuen.

Gaur egun haren metodoaren printzipioak erabiltzen dira (haur hezkuntzan gehienbat). Dena den bere ideia bat baztertzen da: haur “hezgarri” eta “hezigaitz”ak erakunde ezberdinetan banatzea.

**MONTESSORI (1870-1952)**

1870ean jaio zen psikiatra eta pedagogo italiarra da, lehen emakume sendagilea bihurtu zena Italian.

Montessoriren metodoaren ardatz nagusia “pedagogia zientifikoa” da. Lan honetan haurraren garapena ez dela lineala dio eta etapa ezberdinak bereizten ditu:

* Haurtzaro txikia (0-6)
* Haurtzaro handia (6-12)
* Nerabezaroa (12-18)
* Helduaro gaztea (18-24)

Haurraren garapenari dagokionez, Montessoriren ustez jaiotzetik 6 urte bitartekoa da bizitzako eperik garrantzitsuena. Bestalde, zentzumenen garapenaren printzipioaren inguruan jardun zuen. Montessorik ideiak zentzumenetatik datozen bezala, adimena esku jardueratik datorrela zioen eta haurrak mundua zentzumen guztiak erabiliz bereganatzen duela. Horregatik eskolako materialari berebiziko garrantzia ematen zion. Bere materialak zentzumenen lanketatik abiatzen dira eta material bakoitzak ezaugarri bat lantzen du (kolorea,pisua,forma). Ezaugarri hauek bakarka agertzen dira, hasieran kontraste handiz eta ondoren, txikiagotuz joango da. Bestalde, “bizitza praktikoerako kutxak” deituriko materiala erabiltzen du besteak beste botoiak, kremailerak eta lokarriak daude. Material akademikoa ere badago.

Ikaslearen jarduera librearen printzipioa aldarrikatzen zuen. Eskolan askatasun falta zegoela zioen eta isilpean eta geldirik egon beharra gogor kritikatzen du, baita diziplina lortzeko ematen diren zigorrak eta sariak.

Montessoriren metodoak norbanakoaren erritmo eta jarraipenean datza, horrela ez dute porrot egingo. Irakasleei “zuzendari” deitzen die, irakasleak ez baitu irakatsi behar bakoitzari zuzendu baizik. Bestetik, haurrek elkarrengandik ikasten dutenez, talde heterogeneoak sortzea proposatzen du.

Euskal Herriko hasierako ikastoletan eta oraingo ikastetxeetan aurkitu ditzakegu Montessoriren filosofiaren aztarnak, beti ere Eskola Berriaren filosofiarekin nahastuta.

Hori ikus dezakegu eskolatze adinean, haurrak berak jardutearen garrantzian, kanpoko ekintzak barrukoa dakarrelaren ideiean, autonomia bultzatu behar dela..

Montessoriren materiala dago ikastetxeetan eta estrategia metodologikoei erreparatuz, argi dugu abstraktua irakatsi baino lehen isla fisikoa erakutsi behar dela.

**DEWEY**

Dewey 1859an New Yorken jaio zen psikologo, filosofo eta pedagogoa izan zen. Filosofia pragmatikoaren sortzaileetakoa bat da eta XX.mendean Estatu Batuetako pedagogia progresistaren errepresentatzaile gorena izan zen. Hezkuntza progresista hezkuntza tradizionalaren ikuskerarekin  kontrajartzen da. Bere ideia pedagogikoak pragmatismo eta instrumentalismoari loturik daude.

Haren ustez bere garaiko hezkuntza sistemak ez zituen herritarrak gizarte demokratikorako ondo prestatzen. Bere metodoa esperimentazio bidezkoa zen. Deweyren ustez, hezkuntza esperientziaren etengabeko berrantolaketa eta berreraikitzea da. Horregatik adimena eta

gorputzaren eta teoria eta praktikaren edota pentsamendu eta ekintzaren bereizketa batuko zituen hezkuntza garatu nahi zuen, bereizketa hau bizitzako benetako interesetatik aldenduta baitago haren ustez.

Bere metodologiari dagokionez, bere ustez eginez eta arazo konkretu eta pertsonalak konponduz ikasten da, ez ordea entzunez. Bere metodoa 1896an Chicagon sortu zuen laboratorioan frogatu zuen. Berak kurrikulumeko edukia baino era ezberdinetako ekintzak egiten zituen eta metodo autoritarioari kontrajartzen ziren.

**Deweyren metodologiak 5 fase zituen:**

1-Umearen momentuko eta benetako esperientziaren bati begirunea jartzea

2-Esperientzia horretatik sortutako arazo edota zailtasunak identifikatzea

3-Aukerak aztertzea eta konponbide posibleak bilatzea.

4-Konponbiderako hipotesiak formulatzea.

5- Ekintzaren bidez hipotesiak egiaztatzea.

**Bere metodo esperimentalaren oinarriak:**

-Kuriositatea eta jokabide bat eragiten duten materialen erabilera.

-Zentzumenak erabiltzen diren ekintzak natura eta giza esperientzia lotzen dituztenak.

-Tailerren bidez garatutako hezkuntza praktikak

-Ikerkuntzaren bidezko metodologiak: esperimentazio eta hausnarketen bidez adibidez.

-Jarrera demokratikoak garatzen diren Heziketa esperientziak planifikatzea eremu produktibori nahiz sozialera transferigarri direnak

-Jolasa eta lana elkartzea

-Inguratzen gaituen munduarekin esperimentatzea ezagutza eraikitzeko.

-Irakaslearen funtzioari dagokionez, irakasleak ikasleen ezagutza izan behar du hauen behar eta beren gaitasunak. Irakasleak zuzendaritza funtzioa ez du izan behar baizik eta ikasleei beren esperientzietan lagundu behar die.

Umearen psikologiari buruzko ezagutza eduki behar du eta garrantzi handia ematen die ikasleen banakotasun eta askatasunari. Ikasleen gaitasun aktiboak estimulatu eta garatu behar ditu errealitatearekin loturik dauden hezkuntza esperientzia bidez esaterako.

Deweyek gaur egungo hezkuntza sistemari egin dion ekarpen handiena ikasleak bere ikasketen subjektu aktibotzat hartzea da eta baita ezagutza eraikitzearen subjektu.

**GINER DE LOS RIOS (1839-1915) ETA ILE**

Giner de los Rios 1839an Malagan jaiotako pedagogo eta idazlea izan zen. Espainian indar handia izan zuen eta heziera liberala aldarrikatzen zuen krausismo mugimendua sustatu zuen. Honetarako XIX. mendeko Karl Krause germaniar filosofoan oinarritu zen. Madrilen bizitzen zegoela Julián Sanz Del Ríok eman zizkion Krauseren irakaspenak. Krausismoak hiritarrak [arrazionalismoaren](https://eu.wikipedia.org/wiki/Arrazionalismo) eta [askatasunaren](https://eu.wikipedia.org/wiki/Askatasun) balio berrietan hezteko tresna garrantzitsuena hezkuntza zela zioen.

1875ean Canovasek egindako dekretuak Espainiako katedra askatasuna deuseztatzea eragin zuen eta katedratikoek ezin zuten fede katolikoaren aurkako ideiarik zabaldu. Ondorioz, irakasle askok unibertsitatea utzi eta  ILE edo Erakunde Askea sortu zuten Giner de Los Rios eta beste zenbaitek.

1876tik 1936ra garatu zen proiektu pedagogiko aurrerakoia izan zen. Madrilen Irakaskuntza Erakunde Askea elizaren eta estatuaren mende zegoen heziketa-moldeak saihestu eta Europako pedagogia-metodo berrienak gauzatu ahal izateko. Espainiako intelektualengan eragin handia izan zuen honek. Honen ustez ,hezkuntzak bi helburu izan behar zituen: Gizakiak pentsamendu kritikoa garatzea eta ezagutza zientifikoak indartzea.

Erakunde hau modelo pedagogiko moderno, laiko eta progresistan oinarritzen zen eta Elizak kontrolatzen zuen irakaskuntza ofizialaren alternatiba gisa sortu zen.  Ideologia [Karl Christian Friedrich Krause](https://eu.wikipedia.org/wiki/Karl_Christian_Friedrich_Krause) filosofiaren ideietan oinarritzen zen, hau da, joera krausista zuen. Eliza eta Estatua kritikatzen zituen, helburu unibertsalik ez zutelako eta familia eta nazioen dualismo unibertsala proposatu zuen. Dualismo honekin, gizatasun ideia eskuratu nahi izan zuen.

Filosofia krausistaren pedagogiak ikaslea naturarekin eta ezagutzaren edozein objektuekin kontaktu zuzenean jartzen dute.

Erakundea teoria pedagogiko eta zientifiko berrien eta aurrerakarien ikasgunea bihurtu zen eta aldizkari bat zuen “*Boletín de la Institución Libre de Enseñanza”* izenekoa.

Frankistek erakundearen ondare guztiak konfiskatu zituzten eta proiektuaren aldeko intelektual askok penintsulatik ihes egin behar izan zuten. Modu batez, erbestealdiak ere alde positiboa izan zuen: haien ideiak Europan eta Amerikan zabaldu baitziren.

**FERRER I GUARDIA (1859-1909)**

1858an  Bartzelonan jaio zen pedagogo anarkista da. Ferrerri Bartzelonako Aste Tragikoan parte hartzea leporatu zioten eta 1909an erail zuten.  Honek eskolaren bitartez sozialismo utopikoa zabaldu nahi zuen. Ferrerrek honako galdera egiten zuen “Zergatik eta zertarako hezi nahi ditugu haurrak” eta honekin erantzuten zuen: pertsonen liberazioa lortu behar da eta horren bitartez lortuko da gizartearen aldaketa. Haren ustez hezkuntzak edozein botereren aurkako errebelamendua piztu behar du gizakiongan eta hezkuntza berria eraikitzeko, borondatez egiten ez den guztia ezabatu behar da (azterketak, ordutegia, sari, zigorrak..).

Bere ustez haur bakoitzak bere erritmoan ikasi behar du, haren jarrerak errespetatu behar dira eta komunitateari zuzendu behar zaizkio ahalegin guztiak. Eskola mota honi “moderno” deitzeaz gain, “arrazionala” ere deitu zitzaion hau baita beste ardatz nagusia.

Ezagutza oinarri zientifikotik eraiki behar da, hori dela eta Eskola Modernoak zientzia naturalaren ikaskuntza defendatzen zuen. Bestetik, Ferrerrek jakintza konpartitzeari ematen zion garrantzia eta liburuak jakintzaren iturri izanik, liburutegia eskolako zentroa zen. Dena den, iritzi kritikoa eta ezagupena bultzatzen zuten liburuak soilik zirela onak pentsatzen zuen. Argitaletxe propioa sortu zuen.

Ferrer ez zen teoriko bat, jarduera praktikoko gizona zen. 1901ean ireki zuen Bartzelonan Eskola Modernoa, Arrazionala edota Anarkista izenekin ezagutuko zena. “La Escuela Moderna” liburua argitaratu zuen eta bertan bere eskolan aurrera eman nahi zituen ideia batzuk hauek dira:

**-Hezkidetza:** Eskola mistoa ezinbestekoa

-**Klase sozialen arteko hezkuntza:** Aberatsek nahiz pobreek ikasteko aukera izan behar dute.

**-Ez zigorrik, ez oparirik, ez azterketarik:** Ikasketen sailkapenik ez da egingo eta beraz ez da notarik ezta azterketarik jarriko. Zigor edo saririk ere ez da jarriko.

**-Balioak:** Pertsona autonomo egiten duten balioak goraipatzen ditu. Hezkuntza libertarioa aldarrikatzen du, pertsonen askatasunetik hasiz erkidegoaren askatasunerantz doana. Hiritartasuna, errespetua, partaidetza edota elkartasunaren balioak bultzatzen ditu besteak beste. Eliza gogor kritikatuko du eta hezkuntza laikoa defendatuko du

**-Irakasleak:** Irakasleen funtzioa da ikasleak ezagupen bidetik bideratzea, gidatzea eta orientatzea, haurren autonomia errespetatuz eta sari eta zigorrak albo batera utziz. Ferrerek haurrekiko harremanetan trebetasuna erakusten zuten irakasleak nahi zituen. Horregatik maisuak kualifikatzeko eskola propioa sortu zuen.

**BESTE IKUSPEGI PEDAGOGIKO BATZUEN EKARPENA**

**JEAN PIAGET (1896-1980)**

Piaget 1896an Suitzan jaio zen filosofo, natura zientzialari eta psikologoa izan zen. Gizakiaren adimena nola sortzen, garatzen eta aurreratzen den azaltzeko sekulako ekarpena egin zuen. Piageten ikasketaren eragile nagusiak ingurune fisikoarekin dugun interakzioak dira.

1956an Epistemologia Genetikoko Zentroa sortu zuen eta bere ardurapean zegoen taldeak gizakiaren adimenaren funtzionamendu mekanismoetan sakontzen aritu zen. Biologiako ezaguera pisutsuek eta bere kezka epistemologiko sakonek garapen kognitiboaren teoria bat egitera bultzatu zuten. Psikologo genetiko gisa egindako ekarpena ere aipagarria da.

Piagetek norbanakoaren parte-hartze aktiboa azpimarratzen zuen ezagutzaren egituraketan eta horregatik bihurtu zen konstruktibismoaren aitzindarietako bat. Haren ustez hezitzaile batek ezingo du inoiz ikasle bakoitzak pertsonalki egiten duen buru berrantolaketa lana ordezkatu. Irakasleak informazioa eman, gatazkak sorrarazi, ezagutza berriak egituratu edo sistematizatu eta abar egin dezake, baina ikasleak ez ditu zuzenean kopiatzen, informazio hori guztia berregin baizik bere buru egituran asimilatzeko.

Piaget bere ikerketetan adimen garapenean aldi edo fase desberdinak daudelaz ohartu zen:

-Adimen sentso-motorea 0-2 urteko umeak

- Aurre operazio adimena 2-7 urteko umeak

- Operazio zehatzen adimena 7-12 urteko umeak

- Operazio formalen adimena 12 urtetik aurrera

Garapen kognitibo horiek ezartzeko Piaget bere seme-alaben behaketan eta elkarrizketa klinikoetan oinarritzen da.

Piageten teoriaren ondorioetako bi ideia garrantzitsuenak hauek dira:

1-Garapen kognitiboa etapa batzuetatik igarotzen den prozesu sekuentziala da, eta faktore sozialen arabera haren erritmoa alda daiteke.

2-Norbanakoaren aktibitatea funtsezkoa da ezagutzaren eraikuntzan.

Norbanakoaren esperimentazioa, manipulazioa eta aurkikuntza aktiboa beharrezko baldintzak dira, nahiz eta nahikoak ez izan, etapa formalaren aurreko etapetan, geroago irakatsiko diren eduki eta diziplina abstraktuagoen oinarrian egongo diren ezagutzak eraikitzeko.

**VIGOTSKI (1896-1934)**

Vigotski 1896an jaio zen psikologo errusiarra izan zen eta gizakiaren garapen psikologikorako, hezkuntza ezinbesteko baldintza moduan ulertu duen lehen ikertzailea da psikologiaren eremuan. Honen ustetan gizakiak bere ahalmen psikologikoak garatuko baditu, beste kideekiko harremanei esker garatuko ditu. Vigotskik gizakiaren garapen psikologikoa ez dagoela genetikoki bakoitzak dakarren kode genetikoan aurrediseinatuta dio. Kulturazko harremanen ondorio moduan ulertu behar dela giza garapen psikologikoa: gizakien artean burutzen diren elkarrekiko harremanen modura.

Harreman horiek zeinuen bidez gauzatzen dira eta hizkuntza da gizakion arteko harremanak bideratzeko sortu dugun zeinu sistemarik emankorrena. Dena den, hizkuntzaz at ere, beste zeinu mota ugari erabili ohi ditugu elkarren artean komunikatzeko: gorputzaren jarrera eta  adierazpen mimikoak esaterako.

Laburbilduz, ikuspegi konstruktibista du Vigotskik ezagutzaren moldakuntzari dagokioenean baina garrantzia handia ematen diete inguruko pertsonek garatze bidean dagoen haurrarekin (ikaslearekin) izaten dituzten harremanei, horien izaeraren nolakotasuna erabakigarria baita ezagutzen garapen prozesuan. Harreman horiek garapenaren eragile eta motor dira hortaz. Horretarako bete beharko liratekeen baldintza batzuk aipatu eta aztertu behar ditugu eta horietako bat dira aipatu ditugun giza harremanak. Ikaskideen arteko harremanek garrantzia handia dute eta baita hezitzailearen eta ikaslearen arteko harremanak. Hezitzaileak ikasleak duen gaitasunaren arabera elkarrekiko harremanetan erabiliko duen hizkeraren maila eta zehaztasuna erabaki beharko du. Baldintza horiek gauzatzen diren neurrian hasiko eta ahaleginduko da haur edo ikaslea bere ezagutza egiturak sortzen, aztertzen, zalantzan jartzen, berregituratzen, informazio berriak bilatzen eta abar. Ezagutzen moldakuntza konstruktibistaren eskakizunak dira hauek. Horretan asmatuz gero, hezkuntza eta eskolatze jarduerak benetan eraginkorrak izango lirateke haurraren garapena bultzatzeko.

**HOWARD GARDNER (1943)  ETA ADIMEN ANITZEN TEORIA**

Gardner 1843an Pennsylvanian jaio zen psikologo, ikertzaile eta Harvard unibertsitateko irakaslea da. Adimen anitzen teoriagatik da ezaguna.

Adimen Anitzen teoriak giza adimenaren gaitasun plurala dela dio, adimenak independente samarrak eta antzeko potentzia dutenak direla eta faktore genetikoek eta ingurumenak baldintzatzen dutela. Eskolak ikasleak beraien perfil intelektualari erantzuten dioten gaitasunetan prestatzeko erantzukizuna du eskolak. Gardnerren lan honek ondo egituratutako marko teoriko eta praktikoa eskaintzen du ikaskuntza-irakaskuntza prozesuan sakoneko aldaketak egiteko.

Adimen anitzen teoria ulertzeko, garrantzitsua da oinarritzen den printzipioak onartzea. Esaterako, adimen bakoitza moldagarria dela, eta beraz, irakats daitekeela; gizakia adimen guztiekin jaiotzen dela eta familia, eskola eta gizarte inguruneak bideratuko dutela adimen horien egituraketa berezia gizaki bakoitzarengan; batzuk gehiago garatuko direla, beste batzuk gutxiago eta beste batzuk batere ez, eta hezitzaileek ikasleen adimen potentziala hobe dezaketela.

Gardnerrek proba psikometrikoen ikusmoldea kritikatzen du alderdi linguistikoak, logikoak eta espazialak soilik neurtzen dituztelako eta besteak beste alderdi emozional nahiz sozialak ez dituelako kontuan hartzen.

Gardnerrek adimen hauek (balio bereko eta independenteak) proposatu zituen:

-Linguistikoa (hizkuntza eta komunikazioa)

- logiko-matematikoa,

-Espaziala: Mundua eta objektuak ikuspegi desberdinetatik ikusteko ahalmena.

-Kinestesikoa: Gorputz mugimenduak era koordinatuan erabiltzeko gaitasuna.

-Musikala

-Pertsonen artekoa: Beste pertsonen emozio nahiz asmoak hautemateko gaitasuna.

-Pertsonaren barrukoa: Norberaren burua kontrolatu eta ulertzeko gaitasuna.

-Naturalista: Natura behatu eta ezagutzeko gaitasuna.

**DANIEL GOLEMAN (1947) ETA ADIMEN EMOZIONALAREN TEORIA**

Daniel Goleman 1947an jaio zen psikologo eta idazlea da, adimen emozionalaren teoriagatik ezaguna da. Adimen emozionalak gizakiaren garapen eta egunerokotasunean duen garrantzia eta eragina azaltzen du eta baita eskolan emozioak nola landu behar diren.

Emozioek susma ezineko kontrol eta oreka eremua irekitzen digute egoera berrien aurrean etengabe moldatu behar dugunean. Emozio bakoitzak ekintzen aurrean modu ezberdinean prestatzen gaitu, helburu zehatzak lortzeko jarraibideak eta helburuak zehazten dizkigu.

Emozioen mundua lehen urteetan egituratzen den arren, adimen emozionala hazten garenean ere ikasten da. Adimen emozionala sentimenduen, nortasunaren eta bulkada moralaren lotura da. Adimen emozionalak pertsona bere osotasunean baldintzatzen du, ezinbestekoa da gogoan hartzea, heziketa sakona eta pertsonala burutzeko. Adimen emozionalaren muina sentimendu bat agertzen den unean bertan ezagutzeko gaitasuna da.

-Gaitasun hori funtsezkoa da geure burua ezagutzeko eta erabakiak hartzeko.

-Bestalde, emozioak kontrolatzeko gaitasuna izan ere autokontrolari esker egoera zailei aurre egiteko gaitasuna handitzen da.

-Besteen emozioak ezagutzea: Pertsonen arteko harremanak hobetzeko beharrezkoa da eta sistema kognitiboak, afektiboak eta portaerazkoak indartzen ditu.

-Erlazioen kontrola: Besteen emozioekin sintonizatzeko eta erlazionatzeko gaitasuna.

Hezkuntza sistemak haurrari egin diezaiokeen ekarpenik handiena ondorengoa da: bere abilezia pertsonalak osotasunean garatuko diren lekua aurkitzen lagundu. Horretarako, pertsonen bizitzako ibilbidea ezin da arrakasta mugatua eta aurrez ezarria duen ereduaren bidez aztertu. Hortaz, alde batera utzi behar da “adimen kozientearen pentsamendua” deitu zuena eta dauden hainbat eredu hartu behar dira kontuan (besteak beste akademiko, espazio gaitasuna, musika dohaiak…)

Proiektu bat landuz eta lana astero planifikatuz landu behar da. Hainbat etapa biltzen ditu plangintza, gauzatzea eta balioespena. Ondorengo helburuak ditu:

-Ezagutzak transmititzea,

-Konpetentzia emozionalak garatzea

-Autonomia estimulatzea

-Erantzukizuna estimulatzea

-Gaitasun sozialak garatzea

Honela, ezagutzen ikasketan dituen ondorioez gain, ikasketa emozionaleko esperientziak ahalbidetzen ditu: erantzukizuna, errespetua eta lankidetza.

**HERRI PEDAGOGIA**

Bigarren Mundu Gerraren ondoren diskurtso berri bat sortu zen. Mugimendu honek klase sozialen arteko borroka eskolan birsortzen zela zioen eta horregatik alternatiba pedagogikoak formulatu zituen. Mugimendu honetako kideek Freinetek esaterako, Eskola Berriari ondorengo kritika egiten zioten: Gizarte kapitalistaren eraginak kontuan ez hartzea, ingurune sozialarekiko menpekotasuna ahaztea, azaleko aldaketak egitea edota jolasei gehiegizko garrantzia ematea.Beste era batera esateko, Eskola Berriko autorean indibiduoan oinarritzen ziren, gizakiak ze bide behar zuen ikasteko. Herri pedagogiak, aldiz, testuinguruak ere ikasketa prozesua zioen. Herri Pedagogia izenburu pean ezagutzen ditugun esperientzia pedagogikoen helburua izan da, aberatsen pedagogiari eta eskola esperientziari, herri xehearentzako eskola esperientzia eta herri pedagogia baten garapena.

Mugimendu honek herri populazioari eskaintzen zitzaion eskola mota oso mugatua zela zioten, kultura inposatzen zelako. Hauen ustez ikasleek hitzaren jabetza lortu behar zuten eta horren bidez jakintza, jarrera kritikoa eta errealitatearekin konprometituak izatea lortu.

Mugimendu honek herri xeheari zuzendutako berrikuntza pedagogiko zabala lortu zuten.

Mugimendu honen barruan kokatzen dira Lorenzo Milani eta Célestin Freinet. Hauek nekazal eskolarekin dute lotura.

**CÉLESTIN FREINET (1896-1966)**

Freinet 1896an Frantzian jaiotako pedagogo berritzailea izan zen. Freineten lan teoriko eta praktikoek ikaragarri aberastu dute pedagogiaren arloa, eta oraindik ere indarrean dihardute gaur egun. Freinetek zionenez “nire pedagogo talentu bakarra nire haurtzaroaren hain oroimen osoa gorde izana da, haur bat bezala sentitzen eta ulertzen ditut hezten ditudan haurrak”

Freinetek eskola tradizionalari egiten zion kritika Eskola Berriko teorikoek egiten zuten berbera da. Autoritarismo eta dogmazalea, memoria eta pasibitatea bultzatzen dituena eta eskola bere ingurunearekiko sakabanatuta eta bakartuta egotearen kritika egiten zion eskola tradizionalari. Halere, Freinetek ez zuen bere burua Eskola Berriko pedagogoen parean jartzen, haiei erreformatzaile baitzeritzen.

Freineten pedagogia eta Eskola modernoak 3 arrazoiengatik jarraitzen dute indarrean:  Lehenengoa, ardura, autonomia eta kooperazioaren balio unibertsaletan oinarritzen delako; bigarrena, Freineten pedagogiaren printzipio eta tekniken baliagarritasunagatik; eta azkenik, bere nazioarteko ezarpenagatik. Freinetek benetako arazoei erantzuten zien.

Eskola Modernoa modernoa da gizartearen egoera berrietara moldatzen ahalegintzen delako eta herrikoia, klaserik eta esplotaziorik gabeko gizarte bateko kideen prestakuntza izango duelako helburu. Herri Eskola Modernoaren oinarriak:

1- Hezkuntzaren helburua bere zerbitzuan eta norberaren zerbitzuan dagoen komunitate arrazional bateko haurren nortasunaren garapena da.

2- Haurren beharretan zentratutako eskola

3- Haurrak bere kasa eraikitzen du bere nortasuna irakasleon eta helduon, laguntzaz.

4- Etorkizuneko eskola lanaren eskola izango da.

5-  Ekintza eraikitzaileen bidezko prestakuntza izan behar du eta ez irakaskuntza pasiboa eta formal hutsa.

6- Lan antolaketatik sorturiko diziplina arrazionala.

7- XX.mendeko eskola XX. mendeko jendearentzat: eskola garaiko aurrerapenei egokitzea.

8- Behe-behetik ekingo zaio eskolaren modernizazioari: oinarria eguneroko bizitzan baitago, errealitatean.

9- Moldaketa honen konplexutasun soziala: ez da eskolaren behar sozial bat bakarrik ere ahaztu behar edo kanpoan utzi behar.

10- Eskola ezin da Herri Eskola izan gizarte herrikoirik gabe: eskola ez da normalean gizartearen aurrerapenen buruan egoten, lorpen sozialen atzetik joaten da. Dena den, atzerapen hau gutxitu liteke.

Freinetek metodoa gaitzesten zuen eta teknika erabiltzen zuen.

**Freineten zenbait teknika**:

-Testu librea eta bizitzaren liburua: Freinet ez da testu liburuak erabiltzearen aldekoa eta apunteak egiten irakatsiko die: haurrek beraiek idatzi eta inprimatutako liburuek ordezkatuko dituzte.

-Irakasterakoan eraikuntza konkretutik abstraktura.

-Eskolako kooperatiba: Haurren elkarteak berak egituratuko du eskolako bizitza.

-Eskolarteko posta trukea

-Lanerako liburutegia: Gela bakoitzak bere lanerako liburutegia osatuko du (testu liburuaren alternatiba)

-Laneko planak: Eskolako lana denen artean antolatzen da.

-Kalkulu bizia: Praktikatik sortuko da teoria, abiapuntua haurraren esperientzia delrik.

-Hitzaldiak: Garrantzia ematen zien. Izan ere, komunikazioaren hobekuntza bultzatzen dute hitzaldiek eta kontsultarako liburu bihur daiteizke lanerako liburutegian.

-Biltzarra: Lan proposamenak azaldu eta erabakitzen dira, afektibotasuna ere lantzen da.

-Eskolako baratza

-Egunkaria

-Autozuzenketarako fitxak: Zure burua zuzentzen jakitea baliagarria da.

Aipatzekoa da trantsizio garaian umeek hainbat eskoletan inprimatzen ikasten zutela eta 1926an liburu bat atera zutela. Bestalde,1928an Irakaskuntza laikoaren kooperatiba sortu zen, bertan, klase perspektiba ikus daiteke.

Kooperazioaren ideia eta hura praktikara ematea dira Freineten pedagogiaren ezaugarririk berezkoenak. Izan ere, kooperazioak beste pertsona eta toki askori irekita egotea dakar berarekin. Horren ondorioz, haren teorien hedapena ere berezkoa du Freineten pedagogiak.

Euskal Herrian eragin handia izan zuen esaterako Seaskako ikastolek Freineten pedagogia erabili zuten.

**PEDAGOGIA ANTIAUTORITARIO EDO LIBERTARIOA**

XIX. mendearen erdialdetik aurrera gizartea erabat aldatzea proposatzen zuten teoriak plazaratzen hasi ziren, teoria  garrantzitsuenak marxismoa eta anarkismoa izan zirelarik. Teoria horiek garatzen ziren heinean, hezkuntzak pertsonen izaeran duen garrantziaz jabetu eta teoria eta praktika pedagogiko aurrerakoiak agertzen hasi ziren eta horietako bat da pedagogia antiautoritarioa. Hauek gizabanakoaren oinarrizko askatasuna aldarrikatzen dute, bai eta gizabanako horren izaera soziala ere (xabi, 2010). Askatasunaren aldarrikapenak berekin dakar autoritate arbitrarioaren aurka egotea.

Pedagogia honen parte diren egileen **ideia komunak**:

-Giza autonomia garatzeari ez zaiola inolako mugarik jarri behar aldarrikatzen dute

-Norberaren eta besteen askatasuna eskubidetzat hartzen da

-Erakunde edo pertsonak inposatu edo ezartzearen aurka agertzen dira, ikasleak eskola tradizionalaren zorroztasunetik askatzeko helburu nagusiarekin.

-Egile guztien helburua da gizarteak ezartzen dituen ohitura eta jokabide hertsietatik askatzea

-Haurra ona dela uste dute.

**ALEXANDER S. NEILL (1883-1973)**

1883an jaio zen Eskozian. 1921ean Summerhillgo eskola barnetegia sortu zuen Ingalaterran eta hezkuntzari buruz zuen ikuspegi erradikalaren oinarri teorikoak praktikara eraman zituen bertan.

**Neillen hezkuntza ereduaren oinarriak:**

-Bere bizi filosofian oinarritzen du hezkuntza: Bizitzaren oinarrizko elementuak ongizatea eta zoriontasuna dira

-Askatasuna eta autoerregulazioa: Haurrak nahi duena egin dezake baina inor mindu gabe. Hori dela eta haurrak aukeratu egingo du eskolara joan edo jolasten gelditu. Halere, bertan Summerhillen ibilitako haurrek ez dute gerora arazorik izan unibertsitate ikasketak egiteko edota gizartean integratzeko.

-Sentimendu indarren garapena: Haurrak bere sentimenduak lotura eta taburik gabe espresatu behar ditu

-Sexualitatea ezinbesteko ardatza da hezkuntzaren ikuskeran

**Oinarri teorikoak gauzatzeko bitartekoak:**

Oinarri teoriko eta praktikoa elkarren menpe daude. Aurretik aipatutako oinarriak honako tresna hauetan islatzen dira: Autogobernua edo Haurren Asanbladak. Asanblada hauek komunitate bizitzaren erregulatzaile funtzioa dute. Bertan eguneroko bizitzaz eztabaidatzeaz gain, erabaki eta neurriak hartzen dira. Honela demokraziaren eta justiziaren espirituz blaitzen dira.

**PEDAGOGIA DESESKOLATZAILEA**

Heziketa eta haurraren garapena eskolatik kanpo egin daitezkeela defendatzen du teoria honek. Ikuspegi deseskolatzailearen sorrera kokatzeko bi elementu hartu behar dira kontuan: eskola sistemaren garapena eta teknologia berrien garapenak eskaintzen dizkigun aukerak.

**IVAN ILLITX (1926-2002)**

Ivan Illitx Vienan jaio zen 1926an. Deseskolatze mugimenduari hasiera eman zion. Gizarte antolakuntza kapitalistan erakundeen erabilgarritasun eza planteatzen zuen erakunde erabilgarri eta ez erabilgarrien banaketa eginez.

Eskola sistemari hainbat kritika egiten zizkion:

-Egungo gizarteratzea eskola hezkuntzarekin ematen da. Eskola instituzionalak hezkuntza bere gain hartu du, eskola eta hezkuntza gauza bera direla pentsatuz.

-Hezkuntza kontsumoa da “ikaskuntza” merkantzia ekoizten du.

-Irakaskuntzak ez dakar beti ikaskuntza

-Eskola curriculumak ezkutuko mezua dauka eta haurrek bizitzarako formazio bakarra eskolatzea dela barneratzen dute

Geroago garatuko ziren hainbat ideien aurrekaria izan zen: Ingurunearen beharrei eta ikasleen errealitateari adiago dagoen eskola edota eduki hezitzaileen ikaskuntza eraginkorrari buruz.

**PEDAGOGIA KRITIKOA**

Kontzientzia kritikoa sortzea helburua duen mugimendua da eta egun eraikitzen dagoena. Botere harremanak arazo bihurtuz eraldakuntza bilatzen duen hezkuntzako pentsamendu eta praktikak biltzen dituen korrontea da hau. Gómez Torres eta Gómez Ordóñez, 2011 era honetara definitzen dute pedagogia kritikoa; “ikasleek euren bizitzei esanahi berria emateko kontzientzia kritikoa lortzen duten teoriak eta praktikak”.

Gizartearen analisia eta aldaketa soziala bultzatzen ditu. Pedagogia kritikoak defendatzen du filosofia publikoak gidatu behar dituela eskola praktikak honako auziari helduz: nola eraiki baldintza ideologiko eta instituzionalak ikasleen gehiengo handi baten emantzipazioaren bizipena eskolaren berezko zeregina bihur dadin”

Beraz, Pedagogia kritikoak irakaskuntzatik subjektuak ahalduntzen ditu euren bizitzen ardatza eurak izan daitezen, subjektua finkatzen duela gizarte aldaketen eragile bezala, eta hezkuntza arloa horretara bideratzea helburu duela. Gómez Torres eta Gómez Ordóñez, 2011 diotenaren arabera, Pedagogia kritikoa, beraz, zapalduen auto-askapenerako bidea da, hezkuntza-forma bankario, autoritario eta baztertzaileen aurkako erresistentzia eta transformazioa bilatzen baitu.

Pedagogia kritikoaren sustraiak gizarte kritika zorrotzak egiten dituzten pentsalariengan aurki ditzakegu. Egile hauen ekarpen batzuk:

-Ezagutza mota berriak sortu, diziplinen artean dagoen banaketa apurtuz.

-Curriculum ezkutuaren analisia

-Hezkuntza praktiken analisirako pertsonek izan behar duten autonomia arrazionala garatzeko metodoak

-Ikasten den eztabaida sustatzea

-Etika eta politikaren adierazpena hezkuntzako ekintza guztietan

-Eskolak benetan demokratizatu hezkuntza eraldatzailea izan dadin

-Arrazakeria, sexismoa eta neoliberalismoa

**PAULO FREIRE (1921-1997)**

Freire 1921ean jaio zen Brasilen. Freireren teoriaren ardatza eraldaketa eta aldaketa sozialean oinarritzen da. Bere pedagogia ulertzeko bera bizi zeneko testuingurua eta testuinguru horrekiko izandako konpromiso politiko eta soziala kontuan izan behar da.

Isiltasunean bizi ziren kulturez arduratzen hasi zen “Zapalduen Pedagogia” garatuz eta bitarteko bezala alfabetatzea erabili zuen. Bertan populuarekin lan handia egin zuen.

Gizakiok bukatugabeak garela ustez zuen ikaskuntza prozesua ez delako amaitzen eta horrek beti dagoela eraldatzeko zerbait adierazten digu. Hezkuntzako arazoan ez da zeregin pedagogikoa soilik, politikoa ere bada, itzalpean dauden kulturen egoera hobetzeko.

“Autonomiaren Pedagogia” lanean ezagutza kritikoa praxis politiko eta kulturalean zentratua dagoela azaltzen du. Eraldatzeko lehendabizi, errealitatea ezagutu behar da. Lan honetan 3 printzipio ageri dira “irakastea ez da ezagutzak transferitzea”, “ez dago irakaskuntzarik disidentziarik gabe” eta “irakastea giza-berezitasun bat da”. Freirerentzat irakastea ez da ezagutza jakitea, baizik eta hura eraikitzeko ahaltasunak sortzen jakitea baizik. Irakasle eta ikasleak elkarrekin ikasi, irakatsi, kezkatu, ekoiztu eta elkarrekin aurre egin behar baitie eragozpenei.

Eraikitze prozesu hau aurrera eramateko metodo dialogikoa erabiliko du. Hau taldean buruturiko gogoeta-ekintza izango da. Metodo honen berezitasuna zorroztasun metodikoa da honek edukiaren tratamendua luzatu eta kritikoki ikastea ahalbidetzen duten baldintzak ekoizten ditu.

Bestalde, ezin da ulertu gaur egun alfabetatzearen historia eta prozesua Freireren teoria, esperientzia eta ekarpena ezagutu gabe.

Helduen alfabetatze metodoa  "Alfabetatze kritikoa" deitu zena garatu zuen eta 1962 bere metodoa aplikatzeko lehen aukera izan zuen, nekazariei irakurtzen eta idazten irakatsi zien 45 egunetan.

Autore honek euskal alfabetzatzean eta euskalduntze metodoetan  eragina izan du.

Helduen hezkuntzako zentroetan erabiltzen diren irakaskuntza metodoak haren pentsamenduez baliatzen dira. Bestetik, Ikaskuntza Komunitateko proiektuan bere esperientzia praktikoak ikus ditzakegu.

**BERRIKUNTZA PEDAGOGIKOA**

Ikerketa ekintza da gaur egun oso praktikan dagoen praktika. Hezkuntza pertsona desberdinetan gauzatzen da. Horra hor ekintza eta ikerketa lotu behar den gunea. Baina pertsona bakarrean ez ezik, talde osoan duen eragina da ikerketa ekintza.

**JOHN ELLIOT (1938)**

John Elliot 1938an Ingalaterran jaio zen eta Britainiar hezkuntza sistemaren erreforman pertsona klabea izan da. Haren lana erreferentzia baliotsua izan zen LOGSE-ren (1990) hasierako diseinu kurrikularra egiterakoan.

Hezkuntzaren alderdi teoriko eta praktikoa gerturatzeko saiakerak egin ditu eta horren ildotik planteatu ditu bere proposamen esanguratsuenak: ikerketa-ekintza proiektuak.

Asko dira haren merituak besteak beste CAREren sortzailea eta lehen zuzendaria da, irakasleei zuzenduriko ikastaroak diseinatu ditu, OECDko aholkularia da eta nazioartean curriculumaren garapenari buruzko aholkuak ematen ditu.

Haren lan oparoaren ikerketa ildoak hauek dira:

-Ikerketa-ekintza: heziketaren teoria eta praktika

-Ebaluazioa, programazioa eta hezkuntza politika

-Curriculuma eta didaktika

-Balioak hezkuntzan

-Formazio jarraitua eta irakasleen prestakuntza

Elliott Ikerketa-Ekintza kontzeptua hobetzeaz arduratu zen. Haren iritziz Ikerketa-Ekintza egoera sozial baten azterketa da, ekintzaren kalitatea hobetzea helburu duena. Eskoletan irakasleek bizitzen dituzten gatazkez arduratzen da. Honen helburua irakasleak bere arazoaz duen ulermena areagotzea da. Lehenik, elkarrizketaren bitartez ikusten da arazoa eta ondoren konponbidea bilatzeko ekintza plana planteatzen da.

**JOSEPH D. NOVAK (1933)**

Joseph 1933an Polonian jaio zen irakasle eta ikerlaria da XX.mendearen bigarren erdiko hezkuntzan eragin handia izan duen aditu ospetsuenetakotzat hartzen da. Ospe hori bere hezkuntzaren teoriari eta Kontzeptuzko Mapen teknikari zor dio.

Bere teoria Ausubelenean oinarriturik dagoen teoria kognitibo bat da, eta horrenbestez,  helburua kognitibismoaren ikuspegitik ikasketa prozesua teorikoki esplikatzea da. Planteamendu horrek bat egiten du gaur egungo filosofia konstruktibistaren ikuspuntuarekin. Haren teoriari Giza konstruktibismoa deitzen dio.

Hezkuntzaren teoria honen arabera, gizakiok zerbait ikasteko beharrezkoa dugu aurretikako ezagutza bat izatea. Kontzeptu bat ulertu behar dugu eta kontzeptu berriekin topatzean, gure garunak aurretik geneukan ezagutza hori erabiltzen du berria hobeto aztertzeko. Hori eginda eta ondo ulertzean, hasierako kontzeptuarekiko duen irudia aldatzen da.

Prozesua jarraitzeko ezinbesteko da benetako esanahaia ulertzea, hau da, azaleko jakintza edo memorizatzeak ez du balio. Hau guztian datza Kontzeptu Mapa deiturikoak. Nolabait definitzearren: gizaki batek bere buruan dauzkan kontzeptuen erlazioaren eta hierarkiaren adierazpen bisuala.

Oso praktika interesgarria eta emankorra da, batez ere Lehen Hezkuntzako eta Bigarren Hezkuntzako mailetan lantzeko.